Շուկայի հրապարակում մարդիկ, խիտ ցանկապատ կազմելով, շարվել էին ճանապարհի երկու կողմերում, իսկ տեղահանվողները շարժվում էին մարդկային այդ միջանցքով։ Շրջիկ վաճառականները բարձրաձայն ջուր, հյութեր, միրգ ու քաղցրավենիք էին առաջարկում հետաքրքրասերներին։ Ներկաներից շատերը բռունցք էին թափ տալիս և հայհոյանքների տարափ էին թափում տեղահանվողների վրա, խոստանալով հաշվեհարդար տեսնել այն հայերի հետ, որոնք իրենց ձեռքը կընկնեին։ Միայն ոստիկանների ներկայությունն էր, որ խանգարում էր նրանց գործի անցնելու, իսկ երբեմն էլ որևէ երիտասարդ պայուսակ կամ զամբյուղ էր փախցնում տեղահանվողներից և միանում էր անդեմ ամբոխին, որը նրան ողջունում էր ուռաներով։ Խորքում վաճառականները հետևում էին իրենց վաճառասեղաններին։ Նրանց մեծ մասը մտահոգ տեսք ուներ։ Տեղահանվողների մեջ նրանք տեսնում էին հաճախորդների և իրենց հաշիվ էին տալիս, որ առևտուրը տուժելու էր այդ տեղահանումից։